La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 23 de març, que són les que van del número 94/2018 a 97/2018, ambdós inclosos.
Així mateix es comenta també l'estat d'execució de les resolucions de la Comissió i, en particular, l'anàlisi de les incidències que ha comunicat la persona reclamant en relació amb el compliment de Resolucions que tenen per objecte accés a informació sobre les aportacions als grups municipals.
Proposta de resolució de finalització de la Reclamació 471/2017 per pèrdua d'objecte
La senyora Elisabet Samarra, ponent de la proposta de resolució relativa a la Reclamació 471/2017 plantejada contra l'Ajuntament de les Franqueses del Vallès, en la qual es demana accés a una còpia d'un expedient de selecció en el qual la persona reclamant havia participat, exposa els elements de tramitació que duen a la finalització per pèrdua sobrevinguda de l'objecte perquè durant la tramitació de la reclamació la Comissió ha tingut constància que la documentació se li ha posat a disposició de la persona reclamant.
Proposta de resolució d'estimació de la Reclamació 15/2018
El senyor Josep Mir, ponent de la proposta de resolució relativa a la Reclamació 15/2018 plantejada contra l'Ajuntament de Sant Pau de Segúries exposa els elements més destacats d'aquesta reclamació d'accés a les dades del padró d'una persona concreta inscrita en un habitatge titularitat de la persona reclamant i la fonamentació de l'estimació que es proposa.
Es considera convenient destacar la resolució pel seu anàlisi de l'accés a dades de terceres persones del padró municipal i la ponderació l'interès públic i els interessos privats en joc que es realitza.
Proposta de resolució d'estimació de la Reclamació 20/2018.
El senyor Josep Mir, ponent de la proposta de resolució relativa a la Reclamació 20/2018 plantejada contra l'Ajuntament de Torredembarra sobre l'accés a les declaracions de béns dels càrrecs electes, exposa els principals elements de la tramitació i la fonamentació jurídica de l'estimació de la reclamació que es proposa.
Es debaten diferents aspectes sobre l'accés a aquesta documentació i sobre la seva possible difusió, que duen a la introducció de matisacions al text definitiu de la Resolució per part de la senyora Samarra i del propi ponent que introduirà les esmenes corresponents a la resolució.
Es considera convenient destacar aquesta resolució al portal de la Comissió.
Proposta de resolució d'estimació de la Reclamació 22/2018
El senyor Josep Mir, ponent de la proposta de resolució relativa a la Reclamació 22/2018 plantejada contra l'Agència de l'Habitatge de Catalunya, exposa la fonamentació que duu a l'estimació de l'accés a un expedient de revisió d'una cèdula d'habitabilitat, reclamació relacionada amb la que és objecte del següent punt de l'ordre del dia d'aquest Ple.
Proposta de resolució de finalització de la Reclamació 23/2018 per pèrdua d'objecte
El senyor Josep Mir, ponent de la proposta de resolució relativa a la Reclamació 23/2018 plantejada contra l'Ajuntament de Barcelona, exposa el procediment que finalitza per pèrdua sobrevinguda de l'objecte de la reclamació, atès que s'ha estimat extemporàniament la sol·licitud d'accés per l'Ajuntament de Barcelona.
A proposta de la senyora Elisabet Samarra, s'introdueix una esmena als antecedents de la resolució.